Document ID: 32000R2584

32000R2584
L 298/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2584/2000 НА КОМИСИЯТА
от 24 ноември 2000 година
установяващ система за съобщаване на информация за определени доставки по шосе на говеждо, телешко и свинско месо за територията на Руската федерация
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара за говеждо и телешко месо (1), и по-специално член 33, параграф 12 и член 41 от него, и съответните разпоредби от другите регламенти за общата организация на пазарите за селскостопански продукти,
като има предвид, че:
(1)
Член 2 на протокола за взаимна административна помощ за правилно прилагане на митническото законодателство, приложен към Споразумението за партньорство и сътрудничество между Европейските общности и техните държави-членки, от една страна, и Руската федерация, от друга страна (2), предвижда страните да си сътрудничат за правилното прилагане на митническото законодателство, по-конкретно чрез предотвратяване, откриване и разследване на нарушенията на това законодателство. За реализирането на тази административна помощ Комисията, представлявана от Европейската служба за борба корупцията и измамите (по-долу наричана „OLAF“) и руските власти са сключили споразумение, създаващо механизъм за съобщаване на информация за движението на стоки между Общността и Руската федерация.
(2)
Като част от тази административна помощ, особено във връзка с транспорта по шосе на продукти от говеждо, телешко и свинско месо, пътуващи за Руската федерация, трябва да бъде формулирана информацията, която операторите трябва да изпращат до съответните власти на държавите-членки и системата за съобщаване на тази информация между компетентните власти на държавите-членки, OLAF и руските власти.
(3)
Тази информация и въведената съобщителна система правят възможно проследяването на експорта на въпросните продукти до Руската федерация и, когато е уместно, откриването на случаи, при които не се дължи сума за възстановяване и тя трябва да бъде върната.
(4)
Прилагането на разпоредбите на настоящия регламент се оценява след значителен период на действие. Прегледът, извършен на тази база, може да доведе, когато е уместно, до тяхното разширяване с експорт на други продукти и други транспортни средства и да включва финансови последици, когато задълженията са спазени или не.
(5)
Мерките, предвидени в настоящия регламент, са в съответствие със становищата на заинтересованите управителни комитети,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент се прилага за пратки с камион на продукти от говеждо, телешко и свинско месо, включени в кодове по КН 0201, 0202 и 0203, пътуващи за територията на Руската федерация, за които експортните декларации се придружават от заявление за възстановяване при износ.
Настоящият регламент не се прилага по отношение на пратките, посочени в първа алинея, чието количество е под 3 000 килограма.
Член 2
Износителите съобщават на централния орган, определен от всяка изнасяща държава-членка, до четири работни дни от датата на разтоварване на продуктите в Русия, следната информация за всяка експортна декларация:
а)
описание на стоките, с посочване на осемцифрения код на продукта от комбинираната номенклатура;
б)
номер на експортната декларация;
в)
нетно количество в килограми;
г)
номера на ТИР-карнета или референтния номер на руския митнически транзитен документ;
д)
изнасящата държава-членка, митническата служба на напускане и датата, на която са приключени експортните митнически формалности;
е)
лицензния номер на склада под митнически надзор, до който е доставен продуктът в Русия;
ж)
датата на доставка на продукта до склада под митнически надзор в Русия.
Член 3
1. Органът на съответната държава-членка, посочен в член 2, изпраща на OLAF получената информация с електронна поща в срок от два работни дни от датата на получаването.
2. След получаване на информацията, посочена в член 2, и на идентификационния номер на всяка експортна операция, OLAF ги изпраща на руските митнически власти.
3. OLAF информира централния орган в съответната държава-членка, когато е уместно, за отговора на руските митнически власти в срок от два работни дни от получаването на този отговор, или за неполучаването на отговор от тези власти в срок от два работни дни от края на триседмичния период, предвиден за отговор от руските власти съгласно административното споразумение, сключено с тях.
Член 4
1. Информацията, посочена в членове 1 и 2, не съставлява допълнителни изисквания към вече посочените относно извършване на възстановяване при износ в съответните сектори.
2. Информационната съобщителна система, създадена по силата на настоящия регламент, се оценява след шестмесечен ефективен период на прилагане.
Член 5
1. Настоящият регламент влиза в сила на седмия ден след публикуването му в Официален вестник на Европейските общности.
2. Той се прилага за пратки, за които от 1 февруари 2001 г. са приети експортните декларации, посочени в член 1.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 ноември 2000 година.

Labels: 12
8
17
18